Canolafokus 92: Canola Opbrengskompetisie wenners vir 2019
Swartland: Eduard Loubser – Kategorie meer as 150ha aangeplant
Swartland: Dirk Lesch – Kategorie minder as 150ha aangeplant
Swartland – Kategorie meer as 150ha aangeplant
met 2.23 ton/ha-1
Eduard Loubser van P.E. Loubser Boerdery (Pty) Ltd. in die Koeberg, is by 'n funksie wat 27 November op Moorreesburg gehou is, as die top presteerder vir produsente wat meer as 150ha aangeplant het, gekroon.
Eduard, een van ons vele uitstaande jong boere in die Wes-Kaap, het 'n baie goeie indruk op my gemaak tydens my besoek om hierdie artikel te skryf. Wat my beïndruk het was dat hy gretig is om te leer en meer belangrik, dat wat hy geleer het reg toe te pas. Hy raadpleeg kundiges, insluitend sy buurman asook sy pa, groot Viljee, aangesien daar 10 jaar laas canola op die plaas verbou was. Die Loubsers het canola 10 jaar gelede gelos omdat die beskikbare cultivars net nie die opbrengs potensiaal gehad het nie en dit dus selde winsgewend was om te verbou.
Om genoegsame kos vir hulle melkkuddes te produseer, het hulle 'n mengsel van soet lupiene en wieke verbou wat ideaal in 'n rotasiestelsel gepas het wat met 2 jaar koring afgewissel was. Die grond se voedingstatus is opgebou met die beesmis wat as 'n slurry elke 2 tot 3 jaar op 'n land versprei was. Die lupiene in die stelsel het al swakker presteer. Vir daardie rede is besluit om terug te gaan na canola, nadat die buurman 'n hoogs suksesvolle canola-oes afgehaal het. Hulle het ook gevind dat met die verandering in reënvalpatrone oor die afgelope aantal jare, dat koring gereeld swaar kry as die laat groeiseisoen reëns afsny. Canola hanteer laat droogtes veel beter en het die vermoë om te herstel sou reën laat in die seisoen wel voorkom. Wat 'n goeie besluit was dit nie!!!!
Met die intrapslag wen Eduard die kompetisie met 'n gemiddelde opbrengs van 2,23 ton/ha oor 383ha. As in ag geneem word dat die seisoen na 'n hoogs belowende begin heeltemal ongunstig geraak het in die tweede helfte – met bo-gemiddelde temperature in Augustus en September en bitter min reën – is dit 'n merkwaardige prestasie.
Wat was die verbouingspraktyke wat Eduard toepas wat tot sy sukses gelei het?
Daar is vasgestel dat die hoë voedingswaarde van die boonste grondlaag as gevolg van die mis toedienings veroorsaak dat die plantwortels grootliks beperk is tot hierdie diepte as gevolg hoë voedingstatus, wat 'n soort "ploegsool" veroorsaak. Dit word elke 5 jaar opgehef, deur om 'n tand implement met 50cm spasiëring tot op 'n diepte van ongeveer 40cm te rip.
Eduard is ingestel om 'n eweredige en egalige stand canola te bewerkstellig wat al sy bestuursbesluite vorentoe vergemaklik. Hy poog om die canola vlak te plant, verkieslik in 'n klam saadbed, en dien vloeibare kunsmis toe bo-op die plantry agter die drukwiel. So maak hy seker hy sal nie saailinge verloor as gevolg van kunsmis brand nie. Hy plant meestal CL canola cultivars sodat hy imasamoks kan spuit wat die raaigras en kiesieblaar kan beheer. Hy het die helfte van sy lande met 45Y91 en die ander met 44Y90 geplant teen 2,5 kg/ha tussen 15 Mei en 22 Mei. Hy het wel een land met 'n TT-cultivar geplant waar weerstandbiedende ramenas voorkom, maar het gevind dat die opbrengs wat gerealiseer het, sy plaas gemiddelde effens afgetrek het.
Die canola is met 12kg N/ha en 4kg P/ha geplant. Hy het 50kg N/ha rondom die 5 blaarstadium opgevolg met 40kg N/ha later as bo-bemesting. Eduard reken die benutting van beesmis op hul lande spaar hulle tot R500/ha per seisoen in stikstof toedienings.
Hy monitor elke canola land daagliks in die vroeë groeistadium wat daartoe gelei het dat hy plantluise in die saailingstadium waargeneem het, wat met 'n mengsel van cyperfos en folimat doodgespuit is voor enige ernstige skade voorgekom het. Eduard doen al sy bespuitings met 'n trekkerspuit en dien 'n minimum van 200 liter water per ha toe. Tydsberekening is vir Eduard kritiek en hy skryf sy sukses toe aan die feit dat die Cysure, swambespuitings en molibdeen en boorbespuitings op die regte tye toegedien word. Sover moontlik spuit hy produkte apart, maar as hy Cysure of kletodim spuit, maak hy beslis nie tenkmengsels nie.
Eduard het op Boland Landbou skoolgegaan en was 'n kranige rugbyspeler voor hy plaas toe is. Hy het die graad B.Com Hons in besigheidsbeginsels vanaf Unisa verwerf. Hy is met Rochelle, 'n onderwyseres by Laerskool Durbanville, getroud.
Veels geluk met jou prestasie Eduard.
VLNR: Izane Crous (SOILL), Dirk Lesch (wenner <150ha), Chris Cumming (PNS Konsultant), Eduard Loubser (wenner >150ha) en Andries Theron (Voorsitter van PNS)